CELEX: 52017PC0314
Language: sk
Date: 2017-06-02
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie Rady 2015/1411/EÚ, ktorým sa schvaľuje program makroekonomických úprav Grécka

EURÓPSKA KOMISIA
            V Bruseli2. 6. 2017
            COM(2017) 314 final
            2017/0129(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie Rady 2015/1411/EÚ, ktorým sa schvaľuje program makroekonomických úprav Grécka
            
               
         
         
            
               DÔVODOVÁ SPRÁVA
            
            
               V reakcii na žiadosť Helénskej republiky z 8. júla 2015 adresovanú predsedovi Rady guvernérov Európskeho mechanizmu pre stabilitu (EMS) v súvislosti s podporou stability vo forme úveru, ktorý by bol dostupný na obdobie troch rokov, požiadala Rada guvernérov EMS Európsku komisiu, aby sa v spolupráci s Európskou centrálnou bankou a Medzinárodným menovým fondom dohodli na memorande o porozumení, v ktorom sa podrobne opisuje podmienenosť v prípade nástroja finančnej pomoci na obdobie rokov 2015 – 2018 v súlade s článkom 13 ods. 3 Zmluvy o EMS, a na programe makroekonomických úprav pre Grécko. Program bol vypracovaný v súlade s postupom stanoveným podľa článku 7 ods. 1 nariadenia (EÚ) č. 472/2013. Uvedené inštitúcie dosiahli dohodu o programe makroekonomických úprav (ďalej len „program“) na odbornej úrovni s gréckou vládou 11. augusta 2015.
            
            
               Na návrh Komisie prijala Rada vykonávacie rozhodnutie 2015/1411/EÚ, ktorým sa tento program schvaľuje.
            
            
               V súlade s článkom 1 ods. 2 rozhodnutia 2015/1411/EÚ uskutočnila Komisia v spolupráci s Európskou centrálnou bankou (ECB) a prípadne s Medzinárodným menovým fondom (MMF) druhé preskúmanie s cieľom posúdiť pokrok dosiahnutý pri vykonávaní dohodnutých opatrení, ako aj ich účinnosť a hospodársky a sociálny vplyv. Na základe tohto preskúmania sa vykonala aktualizácia existujúceho programu makroekonomických úprav, ktorá odráža opatrenia prijaté gréckymi orgánmi do konca prvého štvrťroka 2017.
            
            
               Na základe diskusií medzi týmito inštitúciami a gréckou vládou a v súlade s postupom stanoveným podľa článku 7 ods. 5 nariadenia (EÚ) č. 472/2013 a vymedzením podmienenosti, z ktorej daný program vychádza, prijala Komisia návrh vykonávacieho rozhodnutia Rady, ktorým sa mení vykonávacie rozhodnutie 2015/1411/EÚ, ktorým sa schvaľuje program makroekonomických úprav Grécka podľa nariadenia (EÚ) č. 472/2013.
            
            
               2017/0129 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie Rady 2015/1411/EÚ, ktorým sa schvaľuje program makroekonomických úprav Grécka
               
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 472/2013 z 21. mája 2013 o sprísnení hospodárskeho a rozpočtového dohľadu nad členskými štátmi v eurozóne, ktoré majú závažné ťažkosti v súvislosti so svojou finančnou stabilitou
                  1
               , alebo im takéto ťažkosti hrozia, a najmä na jeho článok 7 ods. 5,
            
            
               so zreteľom na návrh Európskej komisie,
            
            
               keďže:
            
            
               (1)Rada guvernérov Európskeho mechanizmu pre stabilitu („EMS“) vyzvala 16. júla 2015 Komisiu, aby sa v spolupráci s Európskou centrálnou bankou (ECB), EMS, gréckymi orgánmi a prípadne Medzinárodným menovým fondom („MMF“) dohodli na programe makroekonomických úprav pre Grécko vo forme úveru. Program bol vypracovaný v súlade s postupom stanoveným podľa článku 7 ods. 1 nariadenia (EÚ) č. 472/2013. Uvedené inštitúcie dosiahli dohodu o programe makroekonomických úprav („program“) na odbornej úrovni s gréckou vládou 11. augusta 2015. Na návrh Komisie bol program prijatý Radou vo forme vykonávacieho rozhodnutia Rady(
                  2
               ) .
            
            
               (2)Podľa uvedenej dohody Grécko prijalo komplexný balík opatrení v príslušnej oblasti politiky, ktorý sa má vykonať v rámci trojročného programu makroekonomických úprav EMS a ktorý by sa mal realizovať od tretieho štvrťroka 2015 do tretieho štvrťroka 2018.
            
            
               (3)Cieľom komplexného balíka opatrení v príslušnej oblasti politiky stanovených v memorande EMS o porozumení týkajúcom sa osobitnej podmienenosti hospodárskej politiky („memorandum o porozumení“) z 19. augusta 2015 je obnoviť dôveru finančných trhov, opätovne nastoliť zdravú makroekonomickú rovnováhu a umožniť návrat hospodárstva k udržateľnému rastu. Štruktúra tohto balíka pozostáva zo štyroch pilierov: obnovenie fiškálnej udržateľnosti, ochrana finančnej stability, posilnenie konkurencieschopnosti a rastu a modernizácia štátnej a verejnej správy.
            
            
               (4)Po dokončení prvého preskúmania programu a na základe vyhlásenia Euroskupiny z 25. mája 2016, pozitívneho hodnotenia Komisie a ECB týkajúceho sa plnenia programu a schválenia zo strany EMS podpísalo 16. júna 2016 Grécko a Komisia v mene EMS dodatočné memorandum o porozumení. Dodatočným memorandom o porozumení sa aktualizujú podmienky politiky stanovené v memorande o porozumení tak, aby odzrkadľovali pokrok dosiahnutý pri plnení programu.
            
            
               (5)Euroskupina na svojom zasadnutí 25. mája 2016 posudzovala aj udržateľnosť gréckeho dlhu. Dohodla sa na balíku opatrení v oblasti dlhu, ktorý sa bude podľa potreby zavádzať postupne s cieľom splniť dohodnuté kritériá v oblasti hrubých potrieb v oblasti financovania. Podľa dohody by sa mal prvý súbor opatrení realizovať v krátkodobom horizonte, t. j. od ukončenia prvého preskúmania do konca programu. Správna rada EMS a Európsky nástroj finančnej stability prijali 23. januára 2017 pravidlá na realizáciu súboru krátkodobých opatrení na odpustenie dlhu Grécka, ktorého vykonávanie sa začalo. Euroskupina sa 25. mája 2016 tiež dohodla na tom, že po úspešnej realizácii programu do polovice roka 2018 očakáva Euroskupina v prípade potreby realizáciu prípadného druhého súboru opatrení na splnenie dohodnutých kritérií udržateľnosti dlhu.
            
         
         
            
               (6)Euroskupina privítala 25. mája 2016 úmysel vedenia MMF odporučiť výkonnej rade Fondu schváliť finančný mechanizmus pre Grécko. Tento postoj potvrdila Euroskupina 5. decembra 2016 a zdôraznila aj potrebu zdieľanej podmienenosti, na ktorej sa dohodli všetky inštitúcie a Grécko
                  3
               . Euroskupina tiež 5. decembra 2016 vyzvala inštitúcie a Grécko, aby urýchlene obnovili rokovania s cieľom dosiahnuť dohodu na pracovnej úrovni (čo možno najskôr na základe takto zdieľanej podmienenosti) a udelila pracovnej skupine Euroskupiny poverenie posúdiť túto dohodu na pracovnej úrovni. Táto podmienenosť zahŕňa prijatie už predtým schváleného fiškálneho balíka na zaistenie primárneho prebytku vo výške 3,5 % HDP v strednodobom horizonte.
            
            
               (7)Grécke hospodárstvo vykazovalo vysoký stupeň odolnosti voči prostrediu so zvýšenou neistotou a uvaleniu kontrol kapitálu, pričom v roku 2015 kleslo HDP len o 0,2 %. V roku 2016 grécke hospodárstvo stagnovalo, keďže začínajúci rast v oblasti súkromnej spotreby bol vyvážený znížením verejnej spotreby a čistého vývozu. Prognóza Komisie z jari 2017 predpokladá rast gréckeho hospodárstva o 2,1 % v roku 2017 a 2,5 % v roku 2018, čo sa zakladá na zlepšujúcom sa ekonomickom sentimente podporujúcom investície a spotrebu.
            
            
               (8)V rámci tejto prognózy by sa pomer dlhu k HDP pohyboval na úrovni 179,0 % v roku 2016, 178,8 % v roku 2017, 174,6 % v roku 2018 a 165,2 % v roku 2019. Pomer dlhu k HDP by preto nadobudol od roku 2017 klesajúcu tendenciu. Grécko dosiahlo primárne prebytky na úrovni 0,5 % HDP v roku 2015 a 4,2 % HDP v roku 2016, čím predstihlo ciele programu jednotlivo o –0,25 % a 0,5 % HDP. Grécke orgány musia uskutočňovať fiškálny postup založený na cieľoch primárneho prebytku vo výške 1,75 % HDP v roku 2017 a 3,5 % HDP v roku 2018 a v strednodobom horizonte. Vývoj fiškálnych cieľov je v súlade s očakávanými mierami rastu gréckeho hospodárstva, ktoré sa spamätáva z historicky najhlbšej recesie.
            
            
               (9)Vzhľadom na aktualizované prognózy útvarov Komisie a výsledky druhého preskúmania vykonaného Komisiou v spolupráci s ECB a prípadne MMF, by sa mal existujúci program aktualizovať tak, aby odrážal reformy uskutočnené gréckymi orgánmi do konca prvého štvrťroka 2017. Aktualizovaná podmienenosť by mala odrážať celú škálu politík potrebných na úspešnú realizáciu programu v budúcnosti, aby prinavrátila grécke hospodárstvo k udržateľný rast. Preto je vhodné upraviť vykonávacie rozhodnutie Rady (EÚ) 2015/1411.
            
            
               (10)Akákoľvek forma finančnej pomoci poskytnutej Grécku na pomoc pri realizácii politík v medziach jeho programu by mala byť v súlade s právnymi požiadavkami a politikami Únie, a to najmä s rámcom Únie pre správu hospodárskych záležitostí a Chartou základných práv Európskej únie. Pokiaľ ktorékoľvek z opatrení plánovaných v medziach programu makroekonomických úprav obmedzujú uplatňovanie práv a slobôd uznaných Chartou základných práv, musia byť tieto obmedzenia v súlade s jej článkom 52 ods. 1. Akákoľvek forma intervencie na podporu finančných inštitúcií by sa mala vykonať v súlade s pravidlami Únie v oblasti hospodárskej súťaže. Komisia by mala zabezpečiť, aby všetky opatrenia stanovené v memorande o porozumení v kontexte požadovanej finančnej pomoci z EMS boli plne v súlade s týmto rozhodnutím,
            
            
            
               PRIJALA TOTO ROZHODNUTIE:
            
            
               Článok 1
            
            
               Článok 2 vykonávacieho rozhodnutia Rady (EÚ) 2015/1411 sa nahrádza takto:
            
            
               1.Grécko musí uskutočňovať fiškálnu konsolidáciu prostredníctvom vysokokvalitných trvalých opatrení a zároveň sa musí snažiť minimalizovať vplyv na znevýhodnené osoby. Grécke orgány sa v strednodobom horizonte zaväzujú zabezpečiť udržateľné verejné financie a rozsiahle a udržateľné primárne prebytky, vďaka ktorým sa bude postupne znižovať pomer dlhu k HDP. Grécko preto musí uskutočňovať fiškálny postup založený na cieľoch primárneho prebytku vo výške 1,75 % HDP v roku 2017 a 3,5 % HDP v roku 2018 a v strednodobom horizonte. Orgány sa zaväzujú prijať ďalšie štrukturálne opatrenia, ktoré do roku 2018 prinesú prebytok vo výške 0,3 % HDP, aby zaistili postup na dosiahnutie cieleného primárneho prebytku. Opatrenia na dosiahnutie týchto cieľov primárneho prebytku, ktoré sú dohodnuté ako súčasť druhého preskúmania programu, musia zahŕňať: zefektívnenie dávok sociálneho zabezpečenia a zrušenie daňových výdavkov na základe odporúčaní preskúmania systému sociálneho zabezpečenia Svetovej banky; racionalizáciu výdavkov na zdravotnú starostlivosť rozšírením rozsahu uzavretého rozpočtového rámca a znížením hornej hranice na spätného vyžiadania prostriedkov; zavedenie dane z krátkodobého prenájmu turistických ubytovacích zariadení a racionalizáciu určitých výkonnostných stimulov a príspevkov vo verejnom sektore.
            
            
               2.Na podporu vyrovnávania rozpočtu smerom k politikám, ktoré viac podporujú rast a sú distribučne spravodlivé, pri súčasnom zabezpečení plnenia strednodobých fiškálnych cieľov, prijmú orgány tieto opatrenia:
            
            
               i)strednodobú fiškálnu stratégiu na obdobie rokov 2018 – 2021 v súlade s dohodnutými strednodobými cieľmi, ktoré sa majú dosiahnuť bez opatrení poškodzujúcich rast;
            
            
               ii)dôchodkovú reformu prinášajúcu čisté úspory vo výške 1 % HDP v strednodobom horizonte a reformu dane z príjmov fyzických osôb, ktorá po uskutočnení prinesie čisté úspory vo výške 1 % HDP v roku 2020 a v strednodobom horizonte;
            
            
               iii)daňový balíček na posilnenie rastu, ktorý v čistom vyjadrení prinesie rovnaké výnosy ako reforma dane z príjmov fyzických osôb a ktorý bude zahŕňať: i) zníženie sadzieb dane z príjmov fyzických osôb a solidárneho príplatku so strednodobým fiškálnym vplyvom vo výške 0,8 % HDP; ii) zníženie sadzieb dane z príjmov právnických osôb so strednodobým fiškálnym vplyvom vo výške 0,1 % HDP a iii) zníženie dane z nehnuteľností (ENFIA) s vplyvom vo výške 0,1 % HDP;
            
            
               iv)balík cielených výdavkov, ktorý v čistom vyjadrení prinesie rovnaké výnosy ako dôchodková reforma a ktorý pozostáva zo: i) zvýšenia výdavkov na cielené sociálne dávky (príspevok na bývanie; prídavky na dieťa; školské obedy; vzdelávanie a starostlivosť v ranom detstve/predškolské vzdelávanie; zníženie poplatkov za zdravotnú starostlivosť založené na zisťovaní finančnej situácie) vo výške 0,7 % HDP; ii) investícií do vysokokvalitnej verejnej infraštruktúry vo výške 0,15 % HDP a iii) aktívnych politík trhu práce vo výške 0,15 % HDP;
            
            
               v)opatrenia v oblasti dane z príjmov fyzických osôb sa budú realizovať v roku 2019 ak bude na základe výhľadového hodnotenia v kontexte záverečného preskúmania programu potrebná urýchlená realizácia na dosiahnutie dohodnutého fiškálneho cieľa, čo sa týka primárneho prebytku na úrovni 3,5 % HDP v roku 2019, ktorý by sa mal dosiahnuť bez opatrení poškodzujúcich rast;
            
            
               vi)od roku 2019 sa bude realizovať expanzívny balík, ktorý je podmienený hodnotením a dohodou v rámci záverečného preskúmania programu na základe transparentného postupu, s realizovanou hodnotou v súlade s predpokladanou nadmernou výkonnosťou inštitúcií vzhľadom na dohodnuté strednodobé ciele a zaistenie ich dosiahnutia.
            
            
               3.Orgány musia dokončiť rámec potrebný na úplné vytvorenie nezávislého orgánu pre verejné príjmy a na jeho efektívne fungovanie. Musia podniknúť ďalšie opatrenia na zlepšenie dodržiavania daňových predpisov vrátane právnych predpisov na podporu a uľahčenie využívania elektronických platieb. Cieľom opatrení na posilnenie boja proti daňovým únikom je, okrem iného, zlepšenie modelu spolupráce medzi justíciou a daňovou správou.
            
            
               4.Orgány musia prijať opatrenia na ďalšie posilnenie rozpočtového postupu a verejnej finančnej správy. Musia zaistiť úplný súlad vnútroštátnych právnych predpisov so Zmluvou o stabilite, koordinácii a správe v hospodárskej a menovej únii (rozpočtová dohoda). Orgány musia takisto predložiť strednodobý akčný plán, ktorým sa zaistí uskutočňovanie platieb v súlade so smernicou Európskeho parlamentu a Rady 2011/7/EÚ zo 16. februára 2011 o boji proti oneskoreným platbám v obchodných transakciách
                  4
               . Posilňujú rámec verejných obstarávaní vrátane podpory centrálneho obstarávania.
            
            
               5.Orgány v plnej miere uskutočňujú nové legislatívne ustanovenia komplexnej dôchodkovej reformy z roku 2016. S cieľom racionalizovať výdavky na verejné zdravotníctvo musia orgány prijímať štrukturálne opatrenia zamerané na zlepšenie efektívnosti vrátane uzavretého rozpočtu (horná hranica spätného vyžiadania prostriedkov) na pokrytie položiek, ktoré neboli predtým súčasťou spätného vyžiadania prostriedkov. Zverejňujú aktualizovaný cenový vestník na účely zníženia cien liekov, pravidelne aktualizujú a zverejňujú pozitívne a negatíve zoznamy a prijímajú ďalšie opatrenia na zlepšenie prenikania generických liekov.
            
         
         
            
               6.Orgány zabezpečujú hladké zavedenie a vykonávanie nového systému príjmov zo sociálnej solidarity. Uskutočňujú rozsiahlu reformu systému sociálneho zabezpečenia na základe príslušných odporúčaní preskúmania systému sociálneho zabezpečenia, ktoré poskytla Svetová banka. Cieľom tejto reformy je zefektívniť systém a lepšie sa zamerať na potreby najviac zraniteľných skupín vrátane presmerovania zdrojov na financovanie zavedenia systému príjmov zo sociálnej solidarity na vnútroštátnej úrovni.
            
            
               7.Zaistenie finančnej stability podporujú orgány zverejnením plánu zmiernenia kontrol kapitálu, čím sa zabráni zbytočnému omeškaniu bez toho, aby to ovplyvnilo finančnú stabilitu. Posudzujú aj prekážky sekundárneho trhu s nesplácanými úvermi uvedené v správe o preskúmaní vykonávania zákona 4354/2015 a zameriavajú sa na ich riešenie, s cieľom zefektívniť licenčný proces pre správcov nesplácaných úverov. Orgány vytvoria systém mimosúdneho riešenia nesplácaných úverov a zaistia jeho hladké zavedenie, umožnia vstup veľkých aj malých dlžníkov s dlhom prevyšujúcim určitú minimálnu hranicu do mechanizmu, ktorý by podroboval všetky zložky dlhu vrátane súkromného a verejného dlhu, okrem príspevkov na sociálne zabezpečenie a zrazených daní, mechanizmu na reštrukturalizáciu dlhu. Orgány tiež zmodernizujú rámec platobnej neschopnosti právnických osôb a zaistia jeho účinné vykonávanie, s hlavným dôrazom kladeným na úlohy správcov konkurznej podstaty. Preskúmajú občiansky súdny poriadok a zosúladia ho s osvedčenými postupmi Únie.
            
            
               8.Z hľadiska podpory rastu, konkurencieschopnosti a investícií orgány naďalej navrhujú a realizujú širokú škálu reforiem na trhoch s výrobkami, ktorých cieľom je dosahovanie osvedčených postupov Únie. Reformy budú zahŕňať: ďalšie uplatňovanie odporúčaní súboru nástrojov OECD na odstránenie prekážok hospodárskej súťaže v širokej škále sektorov; reformy v oblasti liberalizácie udeľovania investičných povolení a obmedzovania administratívnych prekážok na začiatku podnikania; ďalšie kroky na liberalizáciu regulovaných profesií; reformy na modernizáciu rámca využívania pôdy vrátane územného plánovania a katastra a opatrenia na podporu fungovania vodohospodárskeho sektora a sektora dopravy.
            
            
               9.Grécko musí, čo sa týka trhu práce, prijať právne predpisy na objasnenie toho, že reformy kolektívneho vyjednávania z roku 2011 budú predĺžené až do konca programu. Orgány musia nahradiť súčasný administratívny rámec týkajúci sa hromadného prepúšťania maximálne trojmesačným oznamovacím postupom, ktorý nebude zahŕňať schválenie ex-ante, a musia upraviť právne predpisy týkajúce sa protestného pracovného opatrenia kolektívneho vyjednávania. Musia podniknúť aj ďalšie kroky v boji proti nelegálnej práci, posilniť odborné vzdelávanie a prípravu a zrealizovať trojročný akčný plán v oblasti vzdelávania.
            
            
               10.Orgány musia pokračovať v rozsiahlych reformách trhov s energiou s cieľom zosúladiť ich s právnymi predpismi a politikami Únie, zmodernizovať ich a zvýšiť ich konkurencieschopnosť, znížiť monopolné renty a obmedziť nedostatky, podporiť inováciu, vytvoriť priaznivé prostredie pre rozsiahlejšie využívanie obnoviteľných zdrojov energie a plynu a zabezpečiť, aby sa prínosy všetkých týchto zmien premietli na strane spotrebiteľov. Aby sa dosiahli dohodnuté ciele z hľadiska dominantného trhového podielu na trhu s elektrickou energiou, orgány musia pokračovať vo vykonávaní aukcií s elektrickou energiou a navrhnúť bezpodmienečné štrukturálne opatrenia, aby sa zbavili podielu na dominantnej výrobnej kapacite v súlade s príslušnými rozhodnutiami Európskej komisie
                  5
               . Musia takisto pokračovať v procese vedúcom k samostatnému predaju úplného vlastníctva prevádzkovateľa prenosovej sústavy s monopolným postavením, ako aj ďalej realizovať reformu stimulov na podporu obnoviteľných zdrojov energie a zabezpečovať včasné uskutočňovanie ostatných trhových reforiem. Na trhu s plynom sa bude podľa plánu pokračovať v realizácii existujúcich reforiem, ktoré okrem iného povedú k vybudovaniu plnej spôsobilosti na zmenu dodávateľa v prípade všetkých zákazníkov do roku 2018. Orgány musia prijať ďalšie opatrenia na odstránenie zostávajúcich prekážok v účinnej hospodárskej súťaži na veľkoobchodných a maloobchodných trhoch s plynom a musia podporovať vzájomné prepojenie ako aj diverzifikáciu zdrojov dodávok plynu.
            
            
               11.Orgány musia pokračovať v realizácii ambiciózneho programu privatizácie a politík podporujúcich investície. Zaväzujú sa uľahčiť proces privatizácie a dokončiť všetky potrebné vládne opatrenia, aby sa umožnila úspešná realizácia tendrov. V tejto súvislosti musia orgány dokončiť všetky potrebné opatrenia dohodnuté na štvrťročnom základe medzi Fondom rozvoja majetku Helénskej republiky (ďalej len „HRADF“), inštitúciami a vládou. Predstavenstvo HRADF schválilo zoznam zatiaľ nezrealizovaných vládnych opatrení. Po založení Helénskej spoločnosti pre majetok a účasti (HCAP), ktorá má vlastniť hodnotné grécke aktíva, musia orgány zabezpečiť, aby správa a vnútorné pravidlá zodpovedali medzinárodným normám a osvedčeným postupom vrátane usmernení OECD o správe štátnych podnikov. Základným cieľom HCAP je spravovať hodnotné grécke aktíva a chrániť, vytvárať a v konečnom dôsledku maximalizovať ich hodnotu, ktorá sa speňaží prostredníctvom privatizácie a inými prostriedkami.
            
            
               12.Kľúčovou prioritou programu je aj naďalej moderná štátna a verejná správa. Orgány musia venovať náležitú pozornosť vykonávaniu už prijatých opatrení v rámci programu na zvýšenie efektívnosti verejného sektora pri poskytovaní základných verejných statkov a služieb, so zvláštnym dôrazom na nábor a odpolitizovanie manažérov, hodnotenia výkonnosti a mobilitu. Musia sa urobiť opatrenia na zvýšenie efektívnosti justičného systému, a to aj tým, že sa umožní vykonávanie elektronických aukcií, a na posilnenie boja proti korupcii. Inštitucionálna a prevádzková nezávislosť kľúčových inštitúcií, akou je napríklad Úrad pre správu príjmov a štatistiku (ELSTAT), sa posilní prostredníctvom ďalších prijatých reforiem.“
            
            
            
               Článok 2
            
            
               Toto rozhodnutie je určené Helénskej republike.
            
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 140, 27.5.2013, s. 1.
               
               
                  
                     (2)
                  
                        Vykonávacie rozhodnutie Rady (EÚ) 2015/1411 z 20. augusta 2015, ktorým sa schvaľuje program makroekonomických úprav Grécka (Ú. v. EÚ L 219, 20.8.2015, s. 12).
               
               
                  
                     (3)
                  
                        
                  http://www.consilium.europa.eu/sk/press/press-releases/2016/12/05-eurogroup-statement-greece/
               
               
                  
                     (4)
                  
                        Ú. v. EÚ L 48, 23.2.2011, s. 1.
               
               
                  
                     (5)
                  
                        Rozhodnutia K(2008) 824 v konečnom znení a K(2009) 6244 v konečnom znení, ktoré boli potvrdené rozsudkami Všeobecného súdu Európskej únie z 15. decembra 2016 v prípade T-169/08 RENV resp. v prípade T-421/09 RENV.